《多日不收家信再和呈丁合州》
宋代·章甫

邮亭盘礴已六日，清坐了无尘事随。
书寄弟兄犹未到，梦游京浙不胜驰。
江边短艇雨千点，竹里疎烟梅一枝。
儿女未知为客恨，但争柑橘绕庭墀。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。